ต่อลมหายใจโทรศัพท์บ้าน ทรูอัดแคมเปญโทรครั้งละ3บาท
ทรูต่อลมหายใจโทรศัพท์พื้นฐาน ส่งแคมเปญใหญ่โทรทุกเครือข่าย โทรทางไกล ครั้งละ 3 บาท หวังกระตุ้นรายได้ไม่ให้ลดลง
24 มี.ค. 2553

ทรูต่อลมหายใจโทรศัพท์พื้นฐาน ส่งแคมเปญใหญ่โทรทุกเครือข่าย โทรทางไกล ครั้งละ 3 บาท หวังกระตุ้นรายได้ไม่ให้ลดลง
นายวสุ คุณวาสี ผู้จัดการทั่วไปด้าน ไวย์-ไลน์ วอยซ์ เซอร์วิส บมจ. ทรู คอร์ปอเรชั่น เปิดเผยว่า บริษัทจัดแคมเปญใหญ่โทรครั้ง 3 บาท ไม่ว่าจะโทรเข้ามือถือหรือโทรทางไกลไปต่างจังหวัดก็เสียค่าบริการเพียงแค่ 3 บาทต่อครั้ง ระยะเวลานาน 5 เดือน โดยจะเริ่มตั้งแต่บัดนี้เป็นต้นไปจนถึงเดือน ส.ค. นี้
ทั้งนี้ ต้องการกระตุ้นยอดการใช้ของลูกค้าตามบ้าน โดยมีกลุ่มเป้าหมายคือ ลูกค้าที่ไม่ใช้โทรศัพท์บ้านเลยซึ่งมีอยู่ราว 30% จากลูกค้าทั้งหมดกว่า 1.3 ล้านเลขหมาย หรือจ่ายค่าบริการรายเดือนเพียง 107 บาท คือค่ารักษาเลขหมาย 100 บาท และภาษีอีก 7 บาท ซึ่งในขณะนี้ลูกค้าโทรศัพท์บ้านทั้งหมดมียอดการใช้จ่ายเฉลี่ยเพียง 200 บาทต่อเดือนเท่านั้น
“ผลการใช้งานที่ลดลงเรื่อยของลูกค้าตามบ้านที่หันไปใช้โทรศัพท์มือถือทำให้รายได้ของบริษัทในส่วนของรายได้จากค่าโทรศัพท์พื้นฐานลดลงปีละ 10% หรือมีรายได้ลดลงติดลบ 10% มาตลอด 5 – 6 ปีที่ผ่านมา ทำให้รายได้ของบริษัทในปีที่ผ่านมาเหลืออยู่เพียง 7,600 ล้านบาท เท่านั้น จากที่บริษัทเคยมีรายได้สูงสุด 1.8 หมื่นล้านบาท อันเป็นตัวเลขรายได้ที่หายไปมากกว่า 50%” นายวสุ กล่าว
ในช่วง 5 – 6 ปี ที่ผ่านมา บริษัทมีลูกค้าปีละกว่า 1 แสนเบอร์ โดย 95% มาจากการสมัครควบไปกับการใช้บริการบอร์ดแบนด์ อินเตอร์เน็ต ขณะที่รายได้ของบริษัทส่วนใหญ่ มาจากการโทรของลูกค้าองค์กร แม้จะมีเพียง 6 แสนหมายเลขเท่านั้น ทางด้านเป้าหมายของบริษัทกับแคมเปญดังกล่าวคือ ต้องการให้ลูกค้าใช้เพิ่มขึ้น และหวังว่ารายได้จะไม่ลดลงปีละ 10% อีกในปีนี้ และหากแคมเปญดังกล่าวได้รับการตอบที่ดี บริษัทก็อาจจะต่อแคมเปญออกไป